Rozhodnutie Komisie
z 2. februára 1993
o veterinárnych podmienkach a o veterinárnej certifikácii pre opakovaný vstup registrovaných koní určených na dostihy, súťaže a kultúrne podujatia po dočasnom vývoze
(93/195/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 90/426/EHS z 26. júna 1990 o veterinárnych podmienkach, ktorým sa riadi preprava a dovoz zvierat koňovitých z tretích krajín [1], naposledy zmenenú a doplnenú smernicou 92/36/EHS [2], a najmä jej článok 19 ii),
keďže rozhodnutím Rady 79/542/EHS [3], naposledy zmeneným a doplneným rozhodnutím Komisie 93/100/EHS [4], bol stanovený zoznam tretích krajín, z ktorých členské štáty povoľujú dovozy zvierat koňovitých;
keďže je taktiež nevyhnutné zohľadniť regionalizáciu určitých tretích krajín nachádzajúcich sa na vyššie uvedenom zozname, ktorý je predmetom rozhodnutia Komisie 92/160/EHS [5], zmeneného a doplneného rozhodnutím 92/161/EHS [6];
keďže národné veterinárne orgány sa zaviazali oznámiť Komisii a členským štátom telegramom, telexom alebo telefaxom do 24 hodín od potvrdenia výskytu akejkoľvek infekčnej alebo nákazlivej choroby zvierat koňovitých uvedených na zoznamoch A a B Medzinárodného úradu pre nákazy zvierat (IOE) alebo schválenie vakcinácie proti ktorejkoľvek z nich alebo, v primeranom čase, akékoľvek zmeny v národných dovozných pravidlách týkajúcich sa zvierat koňovitých;
keďže rôzne kategórie koní majú svoje vlastné charakteristické rysy a ich dovozy sa povoľujú na rôzne účely; keďže preto sa musia stanoviť osobitné veterinárne požiadavky zdravia pre opakovaný vstup registrovaných koní pre dostihy, súťaže a kultúrne podujatia po dočasnom vývoze,
keďže, vzhľadom na existenciu ekvivalentných veterinárnych situácií na dostihových dráhach a areáloch, na ktorých sa konajú súťaže alebo kultúrne podujatia, a vzhľadom na izoláciu od zvierat koňovitých s horším zdravotným stavom, sa zdá rozumné vypracovať jednotný veterinárny certifikát pre opakovaný vstup registrovaných koní pre dostihy, súťaže a kultúre podujatia po dočasnom vývoze do tretích krajín;
keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Bez toho, aby tým bolo dotknuté rozhodnutie 92/160/EHS členské štáty povolia opakovaný vstup registrovaných koní pre dostihy, súťaže a kultúrne podujatia po dočasnom vývoze, ktorý netrvá dlhšie ako 30 dní takých koní,:
- ktoré sa vracajú z tretích krajín uvedených v časti I a II osobitného stĺpca pre zvieratá koňovité v prílohe k rozhodnutiu 79/542/EHS, do ktorých boli dočasne vyvezené buď priamo alebo po tranzite cez iné krajiny tej istej skupiny v prílohe I k súčasnému rozhodnutiu,
- ktoré spĺňajú požiadavky stanovené vo vzore veterinárnych certifikátu o zdravotnom stave zvierat uvedenom v prílohe II k tomuto rozhodnutiu.
Článok 2
Toto rozhodnutie je adresované členským štátom.
V Bruseli 2. februára 1993